El Pare Noel recollirà cartes en l’Antic Mercat, de la mà de l’AV Mestre Lope
2025-07-24

Ja és un clàssic en el calendari nadalenc de Burjassot. L’Associació de Veïns Mestre Lope- Josep Carsí es xopa per aquestes dates de l’esperit del Nadal, organitzant una il·lusionant vesprada per a aquells que més gaudeixen d’aquestes dates: els xiquets. Així, dissabte que ve 18 de desembre, a partir de les 17:30h, tots els xiquets i xiquetes que s’acosten amb les seues famílies a l’Antic Mercat podran entregar la seua carta de desitjos, al mateix Pare Noel, en mà. I és que l’AV ha mogut els seus fils perquè el vell bon home de suau barba blanca i vestit de roig puga fer parada en aquest lloc tan emblemàtic del municipi per a anar recollint cartes i que així no se li acumule el treball que té per davant aquests dies.

A més, aquesta agradable cita amb el Nadal, amb el Pare Noel i amb la il·lusió dels més menuts es completarà, a partir de les 18h, amb una degustació de xocolate calent per a tots els assistents, ideal per a les fredes vesprades de desembre.